Storitve vzdrževanja, ki jih opravi upravnik zgradbe in 76.a člen ZDDV-1

Pojasnilo DURS, št. 4230-117/2010, 6. 5. 2010

Na vprašanje glede uporabe 76. a člena Zakona o davku na dodano vrednost, odgovarjamo:

Ali sme upravnik večstanovanjske zgradbe v primeru, ko sam opravi gradbeno storitev vzdrževanja, obračunati DDV ter tako ne prevaliti davčne obveznosti na prejemnika storitve na podlagi 76. a člena ZDDV-1?

Kadar davčni zavezanec (ki je sicer upravnik zgradbe) opravi gradbeno storitev vzdrževanja davčnemu zavezancu, ki je identificiran za namene DDV, mora uporabiti 76. a člen ZDDV-1 in prevaliti davčno obveznost na prejemnika storitve.

Do prenosa obračuna davčne obveznosti na prejemnika na podlagi 76.a člena Zakona o davku na dodano vrednost – ZDDV-1 (Uradni list RS, št. 10/10-UPB2) ne pride, če je prejemnik davčni zavezanec, ki naroča blago ali storitve iz 76.a člena tega zakona preko oseb, ki delujejo v njegovem imenu in za njegov račun in se uporabi c) točka šestega odstavka 36. člena ZDDV-1.

Kadar davčni zavezanec opravi gradbeno storitev vzdrževanja davčnemu zavezancu, ki je identificiran za namene DDV, mora uporabiti 76. a člen ZDDV-1 in prevaliti davčno obveznost na prejemnika storitve. To se nanaša tudi na davčnega zavezanca, ki je sicer upravnik zgradbe in sam opravi gradbeno storitev vzdrževanja. V tem primeru davčni zavezanec ne deluje kot upravnik v tujem imenu in ne uporabi c) točka šestega odstavka 36. člena ZDDV-1.